ROZHODNUTIE KOMISIE
z 2. marca 2007,
ktorým sa zrušuje rozhodnutie 2006/694/ES, ktorým sa zakazuje uvádzanie na trh tvarohu vyrobeného v mliekarenskom zariadení v Spojenom kráľovstve
[oznámené pod číslom K(2007) 639]
(Text s významom pre EHP)
(2007/148/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. a),
keďže:
(1)
Počas inšpekcie v Spojenom kráľovstve v roku 2006, ktorú vykonal Potravinový a veterinárny úrad (PVÚ), sa opakovane potvrdilo, že surové mlieko, ktoré nespĺňalo hygienické požiadavky, bolo uvedené na trh a prevezené do schválenej potravinárskej prevádzkarne na prípravu mliečnych výrobkov určených na ľudskú spotrebu. Od svojej prvej návštevy týchto priestorov Komisia opakovane tlmočila orgánom Spojeného kráľovstva svoje obavy, pokiaľ ide o riziko pre ľudské zdravie vyplývajúce z príslušných postupov, a pri niekoľkých príležitostiach s nimi diskutovala o technických otázkach spojených s hodnotením situácie.
(2)
Vzhľadom na závažnosť situácie, nedodržiavanie povinností kontroly zo strany orgánov Spojeného kráľovstva a so zreteľom na prítomnosť výrobku v niekoľkých členských štátoch sa Komisia následne domnievala, že riziko by sa nedalo postačujúcim spôsobom odstrániť, pokiaľ by sa nezaviedli opatrenia na úrovni celého Spoločenstva, vrátane zákazu uvedenia týchto výrobkov na trh.
(3)
Preto bolo 13. októbra 2006 prijaté rozhodnutie Komisie 2006/694/ES (2), ktorým sa ustanovili núdzové opatrenia na riešenie bezprostredného a závažného rizika pre ľudské zdravie spôsobeného prítomnosťou výrobkov pochádzajúcich zo spoločnosti Bowland Dairy Products Limited, ktorá sa nachádza na farme Fulshaw Hoad Farm, Barrowford, Lancashire BB9 6RA („Bowland“), na trhu Spoločenstva.
(4)
Predpokladalo sa, že hneď po získaní nových informácií, ktorými sa preukáže, že neexistuje žiadne riziko pre ľudské zdravie, predovšetkým na základe opatrení prijatých orgánmi Spojeného kráľovstva, budú opatrenia stanovené v tomto rozhodnutí prehodnotené.
(5)
V listoch z 25. a 30. januára 2007 orgány Spojeného kráľovstva predložili Komisii postačujúce dôkazy o tom, že všetky výrobky, ktoré nespĺňali podmienky požadované ustanoveniami, boli zlikvidované v súlade s nariadením Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu (3), a priestory spoločnosti Bowland boli vyprázdnené, vyčistené a vydezinfikované. Okrem toho sa orgány Spojeného kráľovstva zaviazali, že zabezpečia, aby budúca výroba spoločnosti Bowland spĺňala normy ustanovené v právnych predpisoch Spoločenstva.
(6)
Komisia takisto získala záruku od ďalších členských štátov, že tvaroh vyrobený spoločnosťou Bowland, ktorý bol ešte stále uskladnený na ich území, bol zlikvidovaný v súlade s právnymi predpismi Spoločenstva.
(7)
Preto by sa malo rozhodnutie 2006/694/ES zrušiť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Týmto sa zrušuje rozhodnutie 2006/694/ES.
Článok 2
Toto rozhodnutie je určené členským štátom.
V Bruseli 2. marca 2007